A. Názov kvalifikácie: skladník

B. Číselné označenie: 4321

C. Povolanie, ktorého sa kvalifikácia týka: 4321 administratívni pracovníci v skladoch 

D. Kvalifikačný štandard –  skladník
•	Táto kvalifikácia je opísaná vo forme kvalifikačného štandardu a hodnotiaceho štandardu. Kvalifikačný štandard sa skladá z vedomostí, zručností a schopností.
•	V tomto kvalifikačnom štandarde sú stanovené odborné vedomosti a odborné zručnosti, potrebné na výkon daného povolania. 
•	Všeobecné schopnosti sú neoddeliteľnou súčasťou každej kvalifikácie a úroveň ich nadobudnutia je opísaná a obsiahnutá v hodnotiacom štandarde.  
•	Odborné schopnosti definujú požiadavky potrebné  na výkon odbornej činnosti  v rámci každej kvalifikácie a úroveň ich nadobudnutia je popísaná a obsiahnutá v hodnotiacom štandarde
•	Predmetom akreditácie vzdelávacieho programu je iba vzdelávacia činnosť zameraná na získanie odborných vedomostí a odborných zručností jednotlivca.

Odporúčaný minimálny rozsah: 350 hodín 
z toho teória: 100 hodín
z toho prax: 250 hodín

Odborné vedomosti 
	Odborné zručnosti
	
SKLADNÍK vie/pozná:

-	základy tovaroznalectva, t.j. vie klasifikovať materiál do základných tovarových skupín a vie rámcovo určiť spôsob následného použitia, prípadne spracovania,
-	vlastnosti manipulovaných materiálov, t.j. pozná základné, pasívne a aktívne vlastnosti skladovaného materiálu,
-	identifikovať materiál podľa základných identifikačných znakov, t.j. pozná systematiku čiarových kódov, prípadne ďalších systémov identifikácie tovaru,
-	zásady balenia a obalovej techniky, t.j. ovláda systémy a spôsoby  balenia, vlastnosti obalových prostriedkov a vie ich aplikovať v súvislosti s vlastnosťami baleného tovaru,
-	prepravné a manipulačné označovanie, t.j. pozná zásady prepravného a manipulačného označovania (prepravné a manipulačné značky), význam manipulačného označovania v sklade a vie aplikovať manipulačné označovanie vzhľadom na pasívne a aktívne vlastnosti tovaru,
-	základné prepravné prostriedky používané v skladovom hospodárstve (palety, prepravky a pod.),
-	mechanizačné zariadenia používané v skladovom hospodárstve (vysokozdvižné vozíky, žeriavy, dopravníky a ďalšie), ovláda ich technológiu práce a vie ich správne aplikovať na príslušnú komoditu,
-	základné regálové systémy, ich vhodnosť na ten ktorý tovar,
-	základné konštrukčné riešenia skladov v súvislosti s možnosťami skladovania a aplikáciou manipulačnej techniky,  
-	základné systémy skladovania, výhody, nevýhody konkrétnych technických a technologických systémov skladovania a komoditnú aplikáciu systémov,
-	technologické postupy pri skladovaní, t.j.:
-	technológia na príjme materiálu, 
-	technológia zakladania (ukladania) materiálu,
-	technológia expedície materiálu, 
-	objednávkový cyklus, 
-	základy teórie zásob,
-	aktuálne predpisy týkajúce sa BOZP a protipožiarnej ochrany,
-	aktuálne predpisy týkajúce sa zásad bezpečnej manipulácie v sklade.
	SKLADNÍK je zručný v oblasti:

-	technológie práce s baliacou technikou a s obalmi,
-	technológie a systému ukladania tovaru na / do prepravných prostriedkov,
-	technológie a spôsobov nakládky tovaru do dopravných prostriedkov,
-	technológie a spôsobov vykládky tovaru z dopravných prostriedkov,
-	navrhovania jednoduchých pracovných postupov pri uskladňovaní tovaru,
-	bezpečnostných opatrení a technologických postupov pri príjme tovaru na sklad,
-	bezpečnostných opatrení a technologických postupov pri výdaji tovaru zo skladu,
-	bezpečnostných opatrení pri možných haváriách a nehodách v sklade (požiar, živelná pohroma, nehoda a pod.),
-	používania, údržby a drobných opráv základných mechanizačných zariadení používaných v skladovom hospodárstve,
-	základného používania výpočtovej techniky, 
-	používania a technológie práce s bežne používanými mobilnými skladovacími zariadeniami (ručné nízkozdvižné vozíky, ručné vysokozdvižné vozíky, valčekové dopravné trate, pásové dopravníky a pod.)
-	ukladania a zakladania tovaru do regálov (vlastnosti regálov, aplikácia príslušnej techniky a technológie a pod.),
-	pohybu osôb a manipulácie zariadení v dopravných a manipulačných uličkách,
-	základných zásad stohovania materiálu, resp. ukladania materiálu na seba,
-	paletizácie, t.j. ukladania tovaru na palety v zmysle zásad ložnej techniky.

E. HODNOTIACI ŠTANDARD

•	V procese uznávania výsledkov ďalšieho vzdelávania a overenia a hodnotenia odbornej spôsobilosti  v rámci tejto kvalifikácie môže každá fyzická osoba požiadať o vykonanie skúšky. Úroveň nadobudnutých všeobecných schopností je súčasťou hodnotiaceho štandardu (minimálna požiadavka úrovne ISCED 2C).
•	Skúšku bude tvoriť teoretická časť a praktická časť v závislosti od charakteru pracovnej činnosti, na ktorej výkon sa overuje dosiahnutá odborná spôsobilosť a ktorá je určená hodnotiacim štandardom. 
•	Pri zostavovaní učebného plánu vzdelávacieho programu sa sústreďte na to, aby absolvent akreditovaného vzdelávacieho programu vedel na skúške preukázať odborné vedomosti a odborné zručnosti na požadovanej úrovni všeobecných schopností zadefinovaných v hodnotiacom štandarde. 

Predmetom overenia a hodnotenia bude:

1.	Znalosť aktuálnych pracovných predpisov týkajúcich sa BOZP a protipožiarnej ochrany.
2.	Používanie predpísaných ochranných prostriedkov.
3.	Znalosť aktuálnych predpisov (noriem) týkajúcich sa bezpečnej manipulácie v skladoch (najmä STN 26 9030 – Skladovanie – zásady bezpečnej manipulácie, a ďalších)
4.	Práca s bežne používanými skladovacími zariadeniami:
-	ručný nízkozdvižný vidlicový vozík,
-	ručný vysokozdvižný vidlicový vozík, a pod.
5.	Vypracovanie základného technologického postupu pri príjme tovaru na sklad.
6.	Obsluha základných strojov a zariadení (dopravníky a pod.) podľa technologických a bezpečnostných popisov a noriem.
7.	Využívanie jednoduchej počítačovej aplikácie pri spracovaní elektronických dokumentov súvisiacich so skladovým hospodárstvom:
-	príjem tovaru na sklad,
-	vyhľadanie príslušnej skladovej položky,
-	výdaj tovaru zo skladu,
-	inventúra skladových zásob.
8.	Voľba vhodných zariadení, prepravných prostriedkov, nástrojov, náradia a pomôcok pri konkrétnej skladovej položke.
9.	Základné kritéria výberu vhodných zariadení pri konkrétnej technológii.
10.	Konkrétny návrh základných zariadení pre prácu v rôznych skladoch, ktoré sú konštrukčne a technologicky odlišné.
11.	Vysvetlenie a obhájenie vlastného rozhodnutia o technologickom postupe a vlastný výkon konkrétnych prác v sklade za optimálnych podmienok. 
12.	Vysvetlenie a obhájenie vlastného rozhodnutia o technologickom postupe a vlastný výkon konkrétnych prác v sklade pri zmenených okolnostiach (riešenie modelovej krízovej situácie). 
13.	Znalosť prepravných značiek a činnosť s materiálom, ktorý je označený manipulačnými značkami.
14.	Znalosť základných vlastností manipulovaných materiálov, ako i vlastností pasívnych a agresívnych a s tým súvisiacich pravidiel a obmedzení pri práci v sklade.
15.	Znalosť základných identifikačných prvkov prepravných a ložných jednotiek (systematika čiarových kódov a pod.).
16.	Kvalita a rýchlosť prípravy ručnej kompletizácie zákazky podľa (fiktívnej) objednávky zákazníka.
17.	Charakteristika, výhody a nevýhody jednotlivých technických a technologických systémov skladovania.
18.	Konkrétny návrh vhodného systému a spôsobu obalu (obalovej techniky) a / alebo prepravného prostriedku pre konkrétnu komoditu.
19.	Konkrétny návrh spôsobu a systému ukladania tovaru do dopravného prostriedku.
20.	Základné zásady a postup pri príjme objednávky na sklad.